**Informatīvais ziņojums**

**“Par Eiropas Savienības 2020. gada 20. novembra par kosmosa nozari atbildīgo ministru videokonferencē un 10. Kosmosa Padomē izskatāmajiem jautājumiem”**

2020. gada 20. novembrī notiks Eiropas Savienībaspar kosmosa nozari atbildīgo ministru videokonference un 10. Kosmosa Padome.

**Politikas debates**

**Eiropas loma globālajā kosmosa ekonomikā**

Pēdējos gados kosmosa nozares attīstība Eiropā un pasaulē ir pieaugusi. Vairāk nekā jebkad agrāk, kosmosa nozare ir starptautiski saistīta, gan operatīvo darbību ziņā orbītā, gan uz zemes. Nozarē ienāk papildu spēlētāji gan no publiskā, gan privātā sektora, un kosmosa aktivitāšu apjoms turpina pieaugt.

Pakalpojumi un kosmosa ekonomikas produkti arvien vairāk ir daļa no paplašinātā starptautiskā tirdzniecības tīkla. Veidojas globālās vērtību ķēdes, pieaug tehnoloģiju un pakalpojumu tirgi, ņemot vērā nozares komercializācijas tendences.

Jaunās kosmosa ekonomikas dinamikas kontekstā parādās jauni uzņēmējdarbības modeļi, kam raksturīgas lielākas privātā sektora investīcijas. Pasaules kosmosa ekonomikas vērtība ir vairāk nekā 350 miljardi ASV dolāru gadā ar papildu produktiem un pakalpojumiem, kas nav tieši saistīti ar kosmosu. Pirms Covid-19 krīzes sākuma tika aplēsts, ka līdz 2030. gadam kosmosa ekonomika pieaugtu līdz 1 triljonam ASV dolāru. Ārvalstu tirgu attīstība arī Eiropas kosmosa izstrādājumiem var kalpot kā nozīmīgs veicinātājs Eiropas kosmosa ekonomikas atveseļošanā pēc Covid-19.

Eiropa ir labi progresējusi, konsolidējot pasaules līmeņa Eiropas kosmosa programmas Eiropas Savienībā (turpmāk – ES) (jaunizveidotā ES Kosmosa programma) un Eiropas Kosmosa aģentūrā (turpmāk – EKA). Attīstoties globālajiem tirgiem un kosmosam pārvēršoties par dzīvotspējīgu nozari tirgus apstākļos, kā arī palielinoties uzņēmējdarbības iespējām augšupējos *(upstream)* un lejupējos *(downstream)* sektoros, kosmosa sektors kļūst arvien nozīmīgāks Eiropas industrijai. Tirgus pieaugums kļūs par kosmosa nozares un industrijas izaugsmes virzītāju kopumā.

Attīstību ierobežojošs faktors ir vienlīdzīgu konkurences apstākļu trūkums pasaules kosmosa ekonomikā. Lai Eiropa varētu piedalīties un gūt labumu no kosmosa ekonomikas, ir nepieciešami atvērtas ekonomikas principi un taisnīgi apstākļi starptautiskajos tirgos.

Lai nezaudētu pozīciju, Eiropai tāpēc jāpastiprina centieni, veidojot globālās kosmosa ekonomikas “ceļu satiksmes noteikumus”. Ņemot vērā tā nozīmi Eiropas kosmosa politikā, šo jautājumu ir risinājusi ES un EKA Kosmosa padome. Dažādajiem Eiropas kosmosa ekosistēmas dalībniekiem, ES, EKA, to attiecīgajām dalībvalstīm un rūpniecībai ir jāpastiprina ieguldījumi, pamatojoties uz stiprajām pusēm un kompetencēm. Pasākumi, kas Eiropai jāveic, lai vēl vairāk palielinātu Eiropas konkurētspēju un sniegtu aktīvāku Eiropas ieguldījumu starptautisko normatīvu veidošanā:

* taisnīgi nosacījumi pasaules tirgiem, tādējādi veicinot konkurenci Eiropas ekonomikas dalībniekiem;
* kosmosa satiksmes pārvaldība, kas nepieciešama, lai nodrošinātu kosmosa ilgtspējīgu izmantošanu, tostarp izmantojot tehnisko standartizāciju un darbību standartizāciju un balstoties uz esošajiem starptautiskajiem kosmosa tiesību aktiem;
* kosmosa finansējums, īpaši jaunuzņēmumiem, maziem un vidējiem uzņēmumiem, tostarp izmantojot jaunus instrumentus, piemēram, UNIDROIT Kosmosa aktīvu protokolu;
* intelektuālā īpašuma tiesību aizsardzība un kiberdrošība, lai aizsargātu Eiropas kosmosa un zemes sistēmas un piedāvātu arvien lielākas tirgus iespējas.

**Diskusijas jautājumi:**

Vācijas prezidentūra neformālajā videokonferencē aicina ministrus izteikties par šādiem jautājumiem:

1. *Kādas ir jūsu gaidas attiecībā uz Eiropas kosmosa industriju un tās lomu starptautiskajos tirgos?*
2. *Kādi specifiski pasākumi būtu jāpieņem attiecībā uz godīgiem nosacījumiem globālajā tirgū, kosmosa satiksmes uzraudzību, kosmosa finansēšanu un intelektuālā īpašuma tiesību aizsardzību un kiberdrošību?*
3. *Kādu lomu Eiropai vajadzētu ieņemt starptautiskajos procesos kosmosa sektorā?*

**Latvijas pozīcija**

Ņemot vērā nozīmīgos tehnoloģiju sasniegumus kosmosa industrijā Eiropā, starptautiskās politikas uzmanību un kosmosa virzību uz centrālo lomu globālajā inovāciju ekosistēmā, Latvijas ieskatā ir būtiski meklēt jaunas pieejas kosmosa projektu finansēšanai un atbalstam, it īpaši kas attiecas uz privāto ieguldījumu palielinājumu un riska kapitāla un aizdevumu fondu plašāku pieejamību. Pieejamie dati rāda, ka kosmosa ekonomikai būs lielāka loma pēc Covid-19 pasaulē, līdz ar to Eiropai ir jābūt gatavai ieņemt vadošo lomu starptautiskajos tirgos.

Latvija uzskata, ka arvien vairāk palielinās vajadzība monitorēt klimata pārmaiņas un atbalstīt zaļās ekonomikas kursu, tamdēļ arvien vairāk tiks izmantoti dažādi kosmosa tehnoloģijās balstītie dati un pielietojumi ar augstu pievienoto vērtību.

Attiecībā uz godīgiem nosacījumiem globālajā tirgū, Latvija norāda, ka sarežģītajā un pastāvīgi mainīgajā starptautiskā kosmosa kopienā, skaidras vadlīnijas ir vajadzīgas vairāk nekā jebkad agrāk, nosakot precīzas prioritātes, kaut arī ļaujot zināmu elastību, lai pielāgotos dinamiskai apstākļu attīstībai.

Latvijas ieskatā ES būtu jāturpina aktīvi darboties Apvienoto Nāciju Organizācijas (ANO) un Ekonomikās sadarbības un attīstības organizācijas (OECD) veidotajās struktūrās un grupās, lai aktīvi paustu Eiropas nostāju par kosmosa globālajām problēmām un izaicinājumiem, kā piemēram, kosmosa atkritumi. Vienlaikus ES būtu jārada atbilstošs mehānisms, lai efektīvi un ātri apkopotu dalībvalstu nostāju par būtiskākajiem kosmosa izmantošanas jautājumiem. Latvija norāda, ka ES, kā vienai no pasaules kosmosa lielvarām ir jānodrošina līdzvērtīga ES iesaiste un līdzdalība visos svarīgākajos globālajos kosmosa jautājumos.

Latvijai īpaši interesē palielināt līdzdalības iespējas kosmosa ekonomikā maziem un vidējiem inovatīviem uzņēmumiem, kā arī izmantot un palielināt mūsu zinātnes sektora kapacitāti tādās jomās kā kosmosa objektu (t.sk. kosmosa atkritumu) uzraudzība, kosmosa attēlu apstrāde un pakalpojumi, kā arī materiālzinātnes, elektronika un IKT, caur dalību attiecīgajās ES partnerībās un EKA. Tādēļ Latvija arī pozitīvi raugās uz attīstības tendencēm tā sauktā „jaunā kosmosa”[[1]](#footnote-2) ekonomikas modeļa kontekstā, tajā skaitā veicinot maza mēroga un mikro satelītu attīstību, paplašinot tirgus iespējas un līdzdalības iespējas ražošanas ķēdēs.

**Eiropas Kosmosa politika – gatavošanās Kosmosa Padomei**

Ministri un delegāciju vadītāji pieņems zināšanai, ka rakstiskajā procedūrā (doc Nr. 4490/20) ir pieņemti Padomes secinājumi „Ievirzes attiecībā uz Eiropas ieguldījumu globālās kosmosa ekonomikas pamatprincipu izveidē”.

Padomes secinājumi „Ievirzes attiecībā uz Eiropas ieguldījumu globālās kosmosa ekonomikas pamatprincipu izveidē” ir sagatavoti, gatavojoties 10. Kosmosa Padomes sanāksmei, un līdztekus notiekošai ES Padomes un EKA padomes ministru līmeņasanāksmei, kas notiks 2020.gada 20 novembrī.

Padomes secinājumi ietver galvenos principus, lai tiktu nodrošināta globāli konkurētspējīga un spēcīga Eiropas kosmosa ekonomikas veidošana, atbalsts atveseļošanai no Covid-19 krīzes, Eiropas sadarbības stiprināšana kosmosa jomā un Eiropas kosmosa autonomijas, drošības un noturības sekmēšana.

**Latvijas pozīcija**

Latvija atbalsta secinājumu pieņemšanu rakstiskajā procedūrā.

**Citi jautājumi:**

Portugāles kā nākamās ES Padomes prezidējošās valsts (no 2021. gada janvāris līdz jūnijam) sniegta informācija.

Portugāles delegācija sniegs informāciju par prioritātēm kosmosa jomā 2021. gada pirmajā pusgadā.

**10. ES un EKA kosmosa Padome (videokonference)**

**Politikas debates**

**Eiropas ieguldījums pasaules kosmosa ekonomikas galveno principu noteikšanā**

Par kosmosa nozari atbildīgie ministri tiek aicināti atbildēt uz šādu jautājumu:

*Kādas ES, EKA un to darbības, tostarp programmatiskās, politiskās un regulatīvās darbības dalībvalstīs ir nepieciešamas, lai:*

1. *veidotu globāli konkurētspējīgu un stabilu Eiropas kosmosa ekonomiku un atbalstītu atveseļošanās pēc Covid-19 krīzes,*
2. *veicinātu Eiropas kosmosa autonomiju, drošību un izturību un*
3. *Eiropas kosmosa sadarbības uzlabošanu, ieskaitot videi draudzīgu un digitālās pārejas ilgtspēju?*

**Latvijas pozīcija**

Ņemot vērā kosmosa nozares ieguldījumu Covid-19 krīzes monitoringā, kā piemēram industriālo aktivitāšu un lauksaimniecības produktivitātes monitorings, ir svarīgi nodrošināt publiskā finansējuma noturību un ilgtspēju, lai veicinātu kosmosa industrijas atveseļošanos pēc Covid-19 pārvarēšanas.

Paredzams, ka kosmosā balstītie risinājumi kļūs vēl vairāk neaizstājami pēckrīzes pasaulē, palīdzot risināt digitālo plaisu, nodrošināt telemedicīnas, teleizglītības risinājumus, tādejādi atbalstot globālo savienojamību un digitālo pāreju.

Vienlaikus Latvijas ieskatā, Kosmosa Padomei ir jāturpina darbs pie kosmosa nozares virzīšanās uz līdzsvarotu un integrētu nozares attīstību visā Eiropā. Latvija redz ES un EKA kosmosa programmu ietekmi kā nozīmīgu faktoru gan industriālās politikas, gan digitālās programmas attīstītāju. Ņemot vērā, ka kosmosa ekonomikas izaugsme ietver arī modernāko tehnoloģiju attīstību, augstas pievienotās vērtības produktu un pakalpojumu, kā arī augsti kvalificēta darbaspēka attīstīšanu, tās sekmes ir katras dalībvalsts interesēs, jo veicina ilgtspējīgu izaugsmi un labklājību.

Tādēļ jo īpaši svarīgi attīstīt dažādus riska kapitāla un agrīnās privāto investoru jeb “biznesa eņģeļu” investīcijas kosmosa industrijai, ņemot vērā augošās kosmosa nozares izaugsmes prognozes un krītošās cenas nesējraķešu pakalpojumiem. Pieaugot privāto investīciju apjomam kosmosa nozarē, pieaugs arī dažādi biznesa modeļi un veidosies jaunuzņēmumi, kuru darbība ir jāatbalsta ar plašu inkubatoru, inovāciju balvu un biznesa akcelerācijas programmu palīdzību.

 Latvija uzskata, ka esošie ietvari un formāti ir pietiekami efektīvi, lai veidotu kopēju Eiropas skatījumu par kosmosa politiku un stratēģiskiem jautājumiem.

**Latvijas delegācija:**

Delegācijas vadītājs: **Dmitrijs Stepanovs**, Izglītības un zinātnes ministrijas valsts sekretāra vietnieks - Augstākās izglītības, zinātnes un inovāciju departamenta direktors

Delegācijas dalībnieki: **Lauma Sīka**, Izglītības un zinātnes ministrijas nozares padomniece (zinātnes un kosmosa jautājumi)

Izglītības un zinātnes ministre Ilga Šuplinska

Vīza:

Valsts sekretāra p.i. Jānis Volberts

Karolis 67047996

kaspars.karolis@izm.gov.lv

1. “New Space” jeb „jaunā kosmosa” ekonomikas modelis ir parādība, ar kuru tiek raksturota kosmosa nozares jaunās tendences, kas attīstās ASV un Eiropā un kas ietver jaunu kosmosa uzņēmumu dibināšana ar lielu privātā kapitāla iesaisti, jaunu pieeju un tehnoloģiju izmantošana, un konverģence ar IT. Lielās satelīt-sistēmas uz mini, micro un nano satelītu bāzes ir pamats *New Space* parādībai. Tā zināmākie pārstāvji ir SpaceX, SkyBox, Spire, PlanetLabs un OneWeb. [↑](#footnote-ref-2)